Robot ontsmet Netcare N1 Stad-hospitaal se teaters | Netwerk24
Deur Petrus Malherbe 22 Mei 2020 19:45
Netcare span tans ’n robot in wat ultravioletlig uitstraal om die teaters in sy hospitaal in N1 Stad in Kaapstad te ontsmet.
Die Netcare in N1 Stad in Kaapstad word tans ontsmet. Foto:
Daar was Vrydag gerugte dat die hospitaal weens “talle gevalle van Covid-19” onder die mediese personeel sy deure moes sluit.
Die groep het egter by navraag gesê die betrokke hospitaal is nie gesluit of ontruim soos beweer word nie, maar dit word tans diep skoongemaak. Geen operasies, waaronder keisersneë, word tans uitgevoer nie.
Dr. Anton van Wyk, hoofbestuurder van Netcare N1 Stad, sê die hospitaal kan nie sonder die toestemming van die departement van gesondheid inligting oor gevalle van Covid-19 bekend maak nie.
Hy sê wel die hospitaal se teaters is gesluit om deeglik ontsmet te word. En hiervoor word die robot ingespan.
“Hierdie tipe robotte is uiters doeltreffend om virusse, bakterieë sowel as spore van fungi te vernietig,” verduidelik Van Wyk.
Die hospitaal se noodeenheid is wel in bedryf, maar gevalle sal sover moontlik na ander hospitale verwys word.
“Die noodeenheid bly oop vir pasiënte wat opdaag en sal Saterdag weer heeltemal in bedryf wees.”
Netcare verwag dat van sy teaters teen vroeg aanstaande week weer in bedryf sal wees.
Tot dan kan geen operasies uitgevoer word buiten dié wat deur die noodeenheid se span hanteer word nie.
Meer oor: Netcare | Teater | Covid-19 | Operasies | Hospitaal | Robot
Netcare Pelonomi-afdelings weer oop ná Covid-19-sterfte